WHAUP วางเป้าปี 61 รายได้ธุรกิจขายน้ำโต 13% หลัง COD โรงไฟฟ้า “กัลฟ์ ทีเอส 4” ฉลุย
WHAUP วางเป้าปี 61 รายได้ธุรกิจขายน้ำโต 13% หลัง COD โรงไฟฟ้า "กัลฟ์ ทีเอส 4" ฉลุย เล็งจ่ายปันผล 0.2034 บ./หุ้น ขึ้น XD 4 พ.ค.61 กำหนดจ่าย 21 พ.ค. 61
21 ก.พ. 2561

นายวิเศษ จูงวัฒนา ประธานเจ้าหน้าที่บริหาร บริษัท ดับบลิวเอชเอ ยูทิลิตี้ส์ แอนด์ พาวเวอร์ จำกัด (มหาชน) หรือ WHAUP เปิดเผยว่า ในปี 61 บริษัทตั้งเป้าการเติบโตจากแผนการขยายการลงทุนทั้งในธุรกิจโรงไฟฟ้า สาธารณูปโภค และโครงการที่ต่อยอดธุรกิจอย่างต่อเนื่อง
โดยคาดการณ์ปริมาณการขายน้ำจะเพิ่มขึ้นประมาณ 13% หรืออยู่ที่ระดับ 113 ล้านลูกบาศก์เมตร จากการเปิดดำเนินการเชิงพาณิชย์ โรงไฟฟ้า กัลฟ์ ทีเอส 4 ที่มีกำลังผลิตตามสัดส่วนการถือหุ้น 31.3 เมกะวัตต์ ในช่วงเดือน ม.ค.ที่ผ่านมา รวมถึงความต้องการใช้น้ำของลูกค้าในกลุ่มนิคมอุตสาหกรรมทั้งรายเดิม และรายใหม่ที่เพิ่มสูงขึ้น
โดยปัจจุบัน บริษัทยังมีโรงไฟฟ้าที่อยู่ระหว่างการก่อสร้างจำนวน 3 โครงการ กำลังการผลิตตามสัดส่วนการถือหุ้น 64.5 เมกะวัตต์ ซึ่งคาดว่าจะทยอยเปิดดำเนินการเชิงพาณิชย์ในปี 2561-2562 จำนวน 2 โครงการ คือ โรงไฟฟ้า SPP ซึ่งจะเป็นการร่วมมือกัลฟ์ เอ็มพี และโรงไฟฟ้าขยะอุตสาหกรรม VSPP ซึ่บริษัทจะลงทุนผ่านบริษัทย่อย ภายใต้ บริษัท ชลบุรี คลีนเอ็นเนอร์ยี จำกัด (CCE) โดยเป็นการร่วมทุนกับกลุ่มโกลว์ และสุเอซ และอีก 1 โครงการคือโรงไฟฟ้าพลังงานแสงอาทิตย์ดับบลิวเอชเอ กม.3 โซลาร์ ซึ่งจะเปิดดำเนินการเชิงพาณิชย์ภายในไตรมาสแรก ปี 2561
ด้านโครงการ ดับบลิวเอชเอ อีสเทิร์น ซีบอร์ด เอ็นจีดี 2 คาดว่าการก่อสร้างจะแล้วเสร็จและพร้อมจำหน่ายก๊าซธรรมชาติให้ลูกค้าอุตสาหกรรมต่างๆ ได้ภายในไตรมาส 3/2561 นี้ ขณะที่โครงการลงทุนในนิคมอุตสาหกรรมเหมราชอีสเทิร์นซีบอร์ด 4 นั้น หลังจากที่บริษัทได้ดำเนินการเริ่มก่อสร้างช่วงปลายปี 2560 ที่ผ่านมา คาดว่าจะแล้วเสร็จพร้อมดำเนินการเชิงพาณิชย์ได้ภายในปี 2562
อนึ่ง WHAUP รายงานผลการดำเนินงานประจำปี 60 (รวมบริษัทย่อย) สิ้นสุดวันที่ 31 ธ.ค. 60 มีกำไรสุทธิดังนี้

สำหรับผลการดำเนินงานงวดปี 2560 บริษัทมีรายได้จากการขายและการให้บริการธุรกิจน้ำ อยู่ที่ 1,633.8 ล้านบาท และส่วนแบ่งกำไรจากเงินลงทุนในธุรกิจพลังงาน อยู่ที่ 1,936.1 ล้านบาท ส่งผลให้มีกำไรสุทธิส่วนที่เป็นของผู้เป็นเจ้าของของบริษัทใหญ่ 1,980.9 ล้านบาท เพิ่มขึ้น 1,611.4 ล้านบาท หรือคิดเป็น 436.1 % เมื่อเทียบกับงวดเดียวกันของปีก่อน
พร้อมเตรียมจ่ายเงินปันผลจากงวดการดำเนินงานวันที่ 1 ม.ค. 60 ถึงวันที่ 31 ธ.ค. 60 เป็นเงินสดในอัตรา 0.2034 บาทต่อหุ้น ขึ้นเครื่องหมาย XD วันที่ 4 พ.ค. 61 กำหนดจ่ายปันผล 21 พ.ค..61